— Шчыра кажучы, перамога была нечаканай. Я нават не думала, што атрымаю штосьці. Да сёлетняга конкурсу беларускія педагогі два гады запар станавіліся ўладальнікамі гран-пры. Акрамя таго, канкурэнцыя сапраўды была даволі высокай: у спаборніцтвах прынялі ўдзел педагогі з Расіі, Германіі, Манголіі, Латвіі, ЗША, Беларусі. Конкурс складаўся з двух этапаў. На завочным этапе педагогі прэзентавалі экспертнай камісіі праекты, у якіх прадставілі ўласную аўтарскую методыку. Журы ацэньвала яе актуальнасць і адпаведнасць патрабаванням. У гэтым этапе я не ўдзельнічала па той прычыне, што ў нас у краіне сёлета ўпершыню праводзіўся конкурс “Крыштальнае зубраня” (даччын варыянт “Бурштынавай савы”) і я атрымала гран-пры на гэтых спаборніцтвах. Як пераможца конкурсу я мела права адразу ўдзельнічаць у другім этапе расійскага фестывалю. Вочны этап праходзіў ужо ў фармаце майстар-класаў. Тут канкурсанты спаборнічалі непасрэдна ў прафесійным майстэрстве.